Reijo Paananen

Reijo Paananen (s. 9. toukokuuta 1964 Jyväskylä) on  SDP:n entinen puoluesihteeri. Hänet valittiin Mikael Jungnerin seuraajaksi SDP:n puoluekokouksessa toukokuussa 2012. Vuoden 2014 puoluekokouksessa hänet valittiin jatkamaan tehtävässä ilman vastaehdokkaita. Nykyisin Paananen työskentelee Pohjoismaiden Teollisuustyöntekijät -yhdistyksen (Industrianställda i Norden, Nordic IN) pääsihteerinä Tukholmassa.

Paananen työskenteli vuosina 1988–1997 ja 2006–2012 useissa tehtävissä SAK:ssa. Hän toimi SDP:n vt. tiedotussihteerinä 2003–2006 ja vaalipäällikkönä vuoden 2004 europarlamenttivaaleissa. Vuosina 1997–1999 Paananen oli Euroopan parlamentin sosialidemokraattisen ryhmän aluepolitiikan ja tietoyhteiskuntatyön erityisavustajana ja vuosina 1999–2000 SDP:n valtuuskunnan pääsihteerinä ja tiedottajana europarlamentissa. Vuosina 2000–2002 Paananen oli Eurooppalainen Suomi ry:n toiminnanjohtaja. Hän oli ehdolla vuoden 2014 europarlamenttivaaleissa, muttei tullut valituksi 1 442 äänellä.

Paananen on kertonut olevansa homoseksuaali. Hän on elänyt vuodesta 2006 saakka avoliitossa thaimaalaisen vaatesuunnittelijan Piyapong ”Bee” Kerdmohin kanssa, ja he avioituivat heinäkuussa 2020. Aiemmin hän oli 17 vuotta naimisissa poikansa äidin kanssa.

 Lähteet 

Luokka:Suomen Sosialidemokraattisen Puolueen puoluesihteerit
Luokka:Suomen Sosialidemokraattisen Puolueen poliitikot
Luokka:Elävät henkilöt
Luokka:Vuonna 1964 syntyneet